 Na RICHARD MUNGUTI WAKUZA zao la muwa wanaodai kampuni iliyofilisika ya kutengeneza Sukari ya Mumias (MSC) zaidi ya Sh3.7 bilioni Jumanne waliomba kesi waliyoshtaki ipelekwe kwa Jaji Mkuu Martha Koome kuteua jopo la majaji watatu kuliamua. Kampuni ya Mumias Outgrowers (1998) Limited –Moco- imemshtaki Ponangili Venkata Ramana Rao kwa kushiriki ufisadi katika uteuzi wa kampuni ya kufufua kiwanda hicho cha MSC pamoja na kulipa madeni ya zaidi ya Sh30bilioni. Moco pamoja na wenye hisa na wakulima watano Lambert Ochochi, Augustino Saba, Prisca Okwanko, Robert Magero,Wyclife Ng’onga na kampuni ya West Kenya Sugar Company Limited (WKSC) wamewasilisha kesi wakiomba Rao atimuliwe kwa kuzamisha katika lindi la suinto fahamu MSC. Wakili Maureen Odeck anayetetea Moco alimweleza Jaji Alfred Mabeya kuwa Rao hakushauriana na washika dau alipoiteua kampuni ya Uganda-Sarrai Group Limited kufufua MSC. Rao aliteuliwa Novemba 19 2021 na Jaji Mabeya kuwa meneja wa mrasimu aliyeteuliwa na Benki ya Kenya Commercial (KCB) inayodai MSC Sh545milioni. KCB iliwasilisha kesi dhidi ya MSC na kuomba ikubaliwe kumteua meneja (rao) kusimamia ufufuzi wa kiwanda hicho ili ipate pesa za kujilipa mkopo huo wa Sh545milioni na riba. Lakini, Bi Odeck alieleza Jaji Mabeya, Rao hakufuata sheria katika uteuzi wa kampuni ya kufufua kiwanda hicho. “Rao hakupata maoni ya wananchi na washika dau wanaodai mabilioni ya pesa kutoka MSC alipoiteua kampuni ya Sarrai kufufua kiwanda hicho,” Bi Odeck alimweleza Jaji Mabeya. Wakili huyo alimweleza Jaji Mabeya kesi hiyo inazua masuala mazito ya kisheria yanayopasa kuamuliwa na majaji wasiopungua watatu. Wenye hisa na wakulima pamoja na Moco wanaomba mahakama kuu imtimue Rao na kuteua kampuni ya WKSC kufufua MSC kwa vile iko na rasilmali na pesa za kutosha kulipa wadeni wote Sh30bilioni na kufufua kiwanda hicho katika muda wa miezi 18. WKSC iliwasilisha zabuni ya kufufua kiwanda hicho cha MSC kwa kuekeza Sh36bilioni. Sarrai iliyopewa kandarasi hiyo ikifufue kiwanda hicho katika muda wa miaka 20. “Ni mbinu gani Rao alitumia kuiteua Sarrai kufufua MSC. Ikiwa iliekeza Sh5.8bilioni, itachukua miaka 80 kuifufua MSC. WKSC iliyoekeza Sh36bn ilisema itafufua MSC katika muda wa miezi 18, je haki iko wapi kwa Rao kuchagua Sarrai kama sio ufisadi aliotumia,” wakili mwenye tajriba ya juu Paul Muite aliuliza mahakama. Hata hivyo mawakili Muite , James Orengo ,Kimani Kiragu , Danstan Omari na John Kamau wa afisi ya mwanasheria mkuu walipinga kesi hiyo ikipelekwa kwa Jaji Mkuu kuteua jopo la majaji watatu wakisema hakuna suala la kikatiba linalopasa kufafanuliwa na majaji hao watatu. Bw Omari alisema katiba imeeleza kinanga ubanga kesi inafaa kupelekwa kwa Jaji Mkuu ikiwa kuna suala la kutafsiriwa. “Hakuna suala la Katiba linalofaa kutafsiriwa.Suala lililopo hapa ni la kibiashara na linaweza kuamuliwa na Jaji mmoja tu,” alisema Bw Omari. Bw Kiragu anayemwakilisha Rao na KCB alisema Moco haikutaja suala lolote la deni la Sh3.7bilioni iliposhtaki na kwamba ombi la sasa limepitwa na wakati Kesi hiyo inaendelea kusikizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  